‘กรีซ’รอดตัวระดมทุนได้พอฉลุยหนี้ไม่เน่า
กรีซรอดตัวอีกงวด ระดมทุนได้พอจ่ายหนี้ครบกำหนด 5,000 ล้านยูโร
17 พ.ย. 2555

กรีซรอดตัวอีกงวด ระดมทุนได้พอจ่ายหนี้ครบกำหนด 5,000 ล้านยูโร 
แหล่งข่าวจากเอเยนซีการบริหารหนี้ของยุโรปเปิดเผยกับเอเอฟพีเมื่อวันที่ 16 พ.ย.ว่า กรีซกำลังอยู่ในกระบวนการจ่ายหนี้ครบกำหนดชำระมูลค่า 5,000 ล้านเหรียญสหรัฐแล้ว แม้ว่ากรีซยังไม่ได้ความช่วยเหลืองวดต่อไปจากสหภาพยุโรปมูลค่า 1.3 หมื่นล้านยูโรก็ตาม 
แหล่งข่าวเปิดเผยว่า การจ่ายคืนหนี้กำหนดชำระอยู่ระหว่างดำเนินการโดยไม่มีปัญหา ซึ่งจะทำให้กรีซรอดพ้นจากการเป็นหนี้เสียได้ในที่สุด
รายงานระบุว่า กรีซสามารถระดมทุนจากพันธบัตรระยะ 3 เดือน และ 1 เดือน ได้เพียงพอที่จะนำมาจ่ายหนี้ครบกำหนดชำระได้ในครั้งนี้ โดยการระดมทุนผ่านพันธบัตรของกรีซสามารถระดมได้ถึง 4,000 ล้านยูโร เมื่อวันอังคารที่ผ่านมา และในอีกสองวันต่อมาก็สามารถระดมได้อีก 938 ล้านยูโร
ข่าวดังกล่าวถือว่าสามารถลดความวิตกกังวลต่อปัญหากรีซว่าจะกลายเป็นหนี้เสียได้ในระดับหนึ่ง หลังจากที่เมื่อเดือนที่แล้ว นายกรัฐมนตรี แอนโตนีส ซามาราส แห่งกรีซ ได้เตือนว่า กรีซจะไม่มีเงินอีกต่อไป ถ้าหากสหภาพยุโรปและกองทุนการเงินระหว่างประเทศไม่ให้ความช่วยเหลือในงวดต่อไป
ทั้งนี้ สหภาพยุโรปและไอเอ็มเอฟได้ตกลงที่จะให้ความช่วยเหลือกรีซเป็นมูลค่ารวม 3.12 หมื่นล้านยูโร โดยแบ่งจ่ายเป็นงวดๆ แต่ยังไม่ได้ข้อสรุปถึงการใช้ความช่วยเหลืองวดต่อไป ซึ่งทางด้านรัฐมนตรีคลังของกลุ่มยูโรโซนจะเปิดการประชุมกันอีกครั้งในวันที่ 20 พ.ย.นี้ ว่าจะให้เงินช่วยเหลือกับกรีซหรือไม่